РЕГЛАМЕНТ (ЕО) № 1074/2008 НА КОМИСИЯТА
от 31 октомври 2008 година
за изменение на Регламент (ЕО) № 1249/96 относно правилата за прилагане (мита за внос в сектора на зърнените култури) на Регламент (ЕИО) № 1766/92 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 143, буква б) във връзка с член 4 от него,
като има предвид, че:
(1)
В член 2, параграф 5, втора алинея от Регламент (ЕО) № 1249/96 на Комисията (2) се предвижда, че допълнителната гаранция в размер 24 EUR на тон за твърда царевица не се изисква, когато молбата за лиценз за внос е придружена със сертификат за съответствие, издаден от аржентинската Servicio Nacional de Sanidad y Calidad Agroalimentaria. На практика сертификатът за съответствие се прилага към документите за транспорт и следователно следва стоката. По административни причини това обстоятелство възпрепятства операторите да получат предвиденото в регламента освобождаване от гаранция. За да се избегне подобна ситуация, условията, при които операторите представят необходимите доказателства, следва да бъдат изменени.
(2)
В член 5, параграф 1, първа алинея, буква б) от Регламент (ЕО) № 1249/96 се предвижда, в случай на внос на висококачествена обикновена пшеница, принципът на специална гаранция в допълнение към гаранциите, изисквани съгласно Регламент (ЕО) № 1342/2003 на Комисията от 28 юли 2003 г. за определяне на специални подробни правила за прилагане на режима на вносни и износни лицензии в сектора на зърнените култури и в сектора на ориза (3). Тази допълнителна гаранция, която е в размер 95 EUR за тон, се обосновава с разликата между приложимите вносни мита за внос на обикновена пшеница в зависимост от това, дали става дума за пшеница с високо качество или пшеница със средно и ниско качество. В случай на преустановяване на вносните мита за всички категории качество на обикновена пшеница съгласно член 187 от Регламент (ЕО) № 1234/2007, горепосочената допълнителна гаранция повече не се смята за обоснована и следователно е целесъобразно да се предвиди тази гаранция да не бъде изисквана за периода, в който е валидно преустановяването.
(3)
Приложение IVб към Регламент (ЕО) № 1249/96 съдържа бланков образец на сертификат за съответствие, официално признат от правителството на Канада, за спецификации за експортно качество на обикновена и твърда пшеница, предназначена за износ за Европейската общност. С писмо от 20 май 2008 г. канадските органи уведомиха службите на Комисията относно промяна на тяхната национална бланка. Следователно е целесъобразно въпросният бланков образец да бъде изменен.
(4)
Регламент (ЕО) № 1249/96 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1249/96 се изменя, както следва:
1.
В член 2, параграф 5 втората алинея се заменя със следния текст:
„Независимо от член 293, параграф 1, буква д) от Регламент (ЕИО) № 2454/93, вносителят депозира при компетентния орган допълнителна гаранция в размер 24 EUR на тон за твърда царевица, с изключение на случаите, когато лицензът за внос е придружен със сертификат за съответствие, издаден от аржентинската Servicio Nacional de Sanidad y Calidad Agroalimentaria (Senesa), съгласно член 6, параграф 1 от настоящия регламент. В този случай в клетка 24 на молбата за лиценз за внос и на лиценза за внос се посочват видът и номерът на сертификата за съответствие.“
2.
Член 5 се изменя, както следва:
а)
параграф 1, втора алинея, трето изречение се заменя със следния текст:
„В този случай в клетка 24 на молбата за лиценз за внос и на лиценза за внос се посочват видът и номерът на сертификата за съответствие.“;
б)
добавя се параграф 3:
„3. В случай на преустановяване на вносните мита за всички категории качество на обикновена пшеница съгласно член 187 от Регламент (ЕО) № 1234/2007 допълнителната гаранция от 95 EUR за тон, посочена в параграф 1 от настоящия член, не се изисква за целия период, в който е валидно преустановяването.“
3.
В приложение IVб бланковият образец на сертификат за съответствие, официално признат от правителството на Канада, за спецификации за експортно качество на обикновена и твърда пшеница се заменя с бланковия образец, фигуриращ в приложението към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 31 октомври 2008 година.